Seguntes o filologo Koldo Zuazo o dialecto de l'idioma basco parlato en Luzaide es o dialecto labortán u navarro-labortán (La Val de Carlos ye una d'as tres localidatz a on se parla ixe dialecto en l'Alta Navarra, as atras dos son Zugarramurdi y Urdazubi). Isto se debe a que a localidat de Luzaide encara que fa parti de l'Alta Navarra se troba a o norte d'o Puerto de Roncesvals (en a versant norte d'os Pireneus), en una val que cheograficament prencipia en La Val de Carlos y s'extendilla practicamente dica as puertas d'a ciudat de Sant Chuan Piet de Puerto, ya en Ultrapuertos u a Baixa Navarra. Ista razón cheografica fa que os habitants de La Val de Carlos haigan tenito una estreita relación con os suyos vecins baixo-navarros y Francia, mas que mas con os d'a localidat baixo-navarra d'Arnegi, mas amanata a Luzaide que a localidat alto-navarra d'Orreaga-Roncesvals.